VALSTYBINIO SOCIALINIO DRAUDIMO FONDO VALDYBOS PRIE SOCIALINĖS APSAUGOS IR DARBO MINISTERIJOS DIREKTORIUS

Į S A K Y M A S

DĖL PROFESINIŲ MOKYKLŲ MOKSLEIVIŲ, AUKŠTESNIŲJŲ IR AUKŠTŲJŲ MOKYKLŲ STUDENTŲ BEI ASMENŲ, TERITORINIŲ DARBO BIRŽŲ SIŲSTŲ PERSIKVALIFIKUOTI, JŲ PROFESINIO MOKYMO (PRAKTIKOS) ĮSTAIGOJE AR ĮMONĖJE METU NELAIMINGŲ ATSITIKIMŲ DARBE IR PROFESINIŲ LIGŲ SOCIALINIO DRAUDIMO TVARKOS APRAŠO PATVIRTINIMO

2005 m. sausio 10 d. Nr. V-7

Vilnius

Vadovaudamasis Lietuvos Respublikos valstybinio socialinio draudimo įstatymo pakeitimo įstatymo (Žin., 2004, Nr. 171-6295) 1 straipsniu, Lietuvos Respublikos Vyriausybės 2004 m. lapkričio 8 d. nutarimo Nr. 1409 „Dėl Lietuvos Respublikos Vyriausybės 1995 m. birželio 5 d. nutarimo Nr. 782 „Dėl apdraustųjų valstybiniu socialiniu draudimu įskaitos taisyklių patvirtinimo“ pakeitimo“ (Žin., 2004, Nr. 164-6000) 2.1 punktu:

1. Tvirtinu Profesinių mokyklų moksleivių, aukštesniųjų ir aukštųjų mokyklų studentų bei asmenų, teritorinių darbo biržų siųstų persikvalifikuoti, jų profesinio mokymo (praktikos) įstaigoje ar įmonėje metu nelaimingų atsitikimų darbe ir profesinių ligų socialinio draudimo tvarkos aprašą (pridedama).

2. Laikau Valstybinio socialinio draudimo fondo valdybos direktoriaus 2001 m. gegužės 24 d. įsakymą Nr. 493 „Dėl Asmenų, atliekančių gamybinę praktiką pagal mokymo sutartis, nelaimingų atsitikimų darbe socialinio draudimo“ (Žin., 2001, Nr. 45-1611) netekusiu galios.

3. Įpareigoju:

3.1. (Nepateikiamas);

3.2. (Nepateikiamas).

4. Šio įsakymo vykdymo kontrolę pavedu Fondo valdybos direktoriaus pavaduotojai Irenai Pocevičienei.

DIREKTORIUS	MINDAUGAS MIKAILA

______________

PATVIRTINTA

Valstybinio socialinio draudimo fondo

valdybos prie Socialinės apsaugos ir darbo

ministerijos direktoriaus

2005 m. sausio 10 d. įsakymu Nr. V-7

PROFESINIŲ MOKYKLŲ MOKSLEIVIŲ, AUKŠTESNIŲJŲ IR AUKŠTŲJŲ MOKYKLŲ STUDENTŲ BEI ASMENŲ, TERITORINIŲ DARBO BIRŽŲ SIŲSTŲ PERSIKVALIFIKUOTI, JŲ PROFESINIO MOKYMO (PRAKTIKOS) ĮSTAIGOJE AR ĮMONĖJE METU NELAIMINGŲ ATSITIKIMŲ DARBE IR PROFESINIŲ LIGŲ SOCIALINIO DRAUDIMO TVARKOS APRAŠAS

I. BENDROSIOS NUOSTATOS

1. Profesinių mokyklų moksleivių, aukštesniųjų ir aukštųjų mokyklų studentų bei asmenų, teritorinių darbo biržų siųstų persikvalifikuoti, jų profesinio mokymo (praktikos) įstaigoje ar įmonėje metu nelaimingų atsitikimų darbe ir profesinių ligų socialinio draudimo tvarkos aprašas (toliau – Tvarkos aprašas) nustato gaunančių darbo užmokestį profesinių mokyklų moksleivių, aukštesniųjų ir aukštųjų mokyklų studentų bei asmenų, teritorinių darbo biržų siųstų persikvalifikuoti, jų profesinio mokymo (praktikos) įstaigoje ar įmonėje metu nelaimingų atsitikimų darbe ir profesinių ligų socialinio draudimo vykdymo tvarką.

2. Šis Tvarkos aprašas parengtas vadovaujantis Lietuvos Respublikos valstybinio socialinio draudimo įstatymu (Žin., 1991, Nr. 17-447; 2004, Nr. 171-6295), Lietuvos Respublikos nelaimingų atsitikimų darbe ir profesinių ligų socialinio draudimo įstatymu (Žin., 1999, Nr. 110-3207; 2003, Nr. 114-5114), Lietuvos Respublikos profesinio mokymo įstatymu (Žin., 1997, Nr. 98-2478; 2000, Nr. 92-2877), Apdraustųjų valstybiniu socialiniu draudimu įskaitos taisyklėmis, patvirtintomis Lietuvos Respublikos Vyriausybės 1995 m. birželio 5 d. nutarimu Nr. 782 (Žin., 1995, Nr. 48-1172; 2004, Nr. 164-6000), Duomenų apie apdraustųjų valstybiniu socialiniu draudimu priėmimą į darbą teikimo tvarka, patvirtinta Valstybinio socialinio draudimo fondo valdybos direktoriaus 2001 m. gegužės 15 d. įsakymu Nr. 457 (Žin., 2001, Nr. 42-1485), Duomenų apie apdraustųjų socialiniu draudimu atleidimą iš darbo teikimo tvarka, patvirtinta Valstybinio socialinio draudimo fondo valdybos direktoriaus 2001 m. vasario 13 d. įsakymu Nr. 123 (Žin., 2001, Nr. 15-486), Duomenų apie apdraustųjų valstybinio socialinio draudimo įmokas teikimo Valstybinio socialinio draudimo fondo valdybos teritoriniam skyriui tvarka, patvirtinta Valstybinio socialinio draudimo fondo valdybos direktoriaus 2001 m. gegužės 23 d. įsakymu Nr. 489 (Žin., 2001, Nr. 45-1610), Valstybinio socialinio draudimo fondo valdybos direktoriaus 2002 m. gegužės 2 d. įsakymu Nr. 217 „Dėl finansinių ataskaitų formų tvirtinimo“ (Žin., 2002, Nr. 46-1777), Apdraustųjų įskaitos duomenų koregavimo taisyklėmis, patvirtintomis Valstybinio socialinio draudimo fondo valdybos direktoriaus 2004 m. birželio 21 d. įsakymu Nr. V-249 (Žin., 2004, Nr. 104-3875), ir Valstybinio socialinio draudimo pažymėjimo išdavimo ir keitimo taisyklėmis, patvirtintomis Valstybinio socialinio draudimo fondo valdybos direktoriaus 2004 m. gruodžio 28 d. įsakymu Nr. V-482 (Žin., 2005, Nr. 1-18).

3. Šiuo Tvarkos aprašu turi vadovautis:

3.1. Lietuvos Respublikos teritorijoje esančios įmonės, įstaigos, organizacijos, kurios privalo apskaičiuoti ir mokėti nelaimingų atsitikimų darbe socialinio draudimo įmokas už profesinių mokyklų moksleivius, aukštesniųjų ir aukštųjų mokyklų studentus bei asmenis, teritorinių darbo biržų siųstus persikvalifikuoti, jų profesinio mokymo (praktikos) įstaigoje ar įmonėje metu (toliau – draudėjai);

3.2. darbo užmokestį gaunantys profesinių mokyklų moksleiviai, aukštesniųjų ir aukštųjų mokyklų studentai bei teritorinių darbo biržų siųsti persikvalifikuoti asmenys, už kuriuos jų profesinio mokymo (praktikos) įstaigoje ar įmonėje metu mokamos nelaimingų atsitikimų darbe socialinio draudimo įmokos (toliau – apdraustieji);

3.3. Valstybinio socialinio draudimo fondo valdyba prie Socialinės apsaugos ir darbo ministerijos (toliau – Fondo valdyba) ir jos teritoriniai skyriai.

II. SOCIALINIO DRAUDIMO VYKDYMAS

4. Šio Tvarkos aprašo 3.2 punkte nurodyti apdraustieji privalomai draudžiami nelaimingų atsitikimų darbe ir profesinių ligų socialiniu draudimu.

5. Nelaimingų atsitikimų darbe socialinio draudimo įmokos apskaičiuojamos pagal Lietuvos Respublikos valstybinio socialinio draudimo fondo biudžeto rodiklių patvirtinimo įstatyme nustatytą nelaimingų atsitikimų darbe ir profesinių ligų socialinio draudimo įmokų tarifą, kurio dydis tvirtinamas kiekvienais metais.

6. Apdraustųjų nelaimingų atsitikimų darbe socialinio draudimo įmokos skaičiuojamos nuo mokymo (praktikos) metu jiems apskaičiuotos darbo užmokesčio sumos.

7. Apskaičiuotas nelaimingų atsitikimų darbe socialinio draudimo įmokas draudėjas perveda į Fondo valdybos teritorinio skyriaus, kurio teritorijoje yra draudėjo buveinė, valstybinio socialinio draudimo lėšų surenkamąją sąskaitą ne vėliau kaip iki kito mėnesio 15 dienos. Draudėjai, visiškai išlaikomi iš Lietuvos Respublikos valstybės biudžeto ir savivaldybių biudžetų, apskaičiuotas nelaimingų atsitikimų darbe socialinio draudimo įmokas turi sumokėti tą dieną, kurią iš Lietuvos Respublikos kredito įstaigų gauna lėšas praėjusio mėnesio darbo užmokesčiui mokėti, bet ne vėliau kaip iki kito mėnesio 15 dienos.

8. Draudėjas, sudarantis su apdraustaisiais mokymo sutartis ir mokantis jiems darbo užmokestį jų profesinio mokymo (praktikos) įstaigoje ar įmonėje metu, turi pateikti Fondo valdybos teritoriniam skyriui, kurio teritorijoje yra draudėjo buveinė, pranešimą apie apdraustojo valstybiniu socialiniu draudimu priėmimą į darbą (forma 1a-SD arba 1b-SD), o pasibaigus mokymo sutarčiai – pranešimą apie apdraustojo socialiniu draudimu atleidimą iš darbo (forma 2a-SD arba 2b-SD).

9. Pateikus pranešimą apie apdraustojo priėmimą į darbą (1a-SD arba 1b-SD formos), Fondo valdybos teritoriniame skyriuje apdraustajam, neturinčiam valstybinio socialinio draudimo pažymėjimo, suteikiamas asmens socialinio draudimo numeris. Valstybinio socialinio draudimo pažymėjimas jo neturinčiam apdraustajam išduodamas Fondo valdybos nustatyta tvarka.

10. Draudėjas pateikia Fondo valdybos teritoriniam skyriui informaciją apie kiekvienam apdraustajam per kalendorinį ketvirtį apskaičiuotas draudžiamųjų pajamų ir valstybinio socialinio draudimo įmokų sumas kartu su Valstybinio socialinio draudimo ir Sveikatos draudimo fondų lėšų finansine ataskaita forma Nr. 4 (atskiras formų 3-SD, 4-SD ir formos Nr. 4 paketas) kiekvieną kalendorinį ketvirtį, ne vėliau kaip iki kito ketvirčio pirmojo mėnesio paskutinės darbo dienos prieš 15 dieną.

III. BAIGIAMOSIOS NUOSTATOS

11. Draudėjas, nustatęs, kad pateikė ne visą informaciją ar ją pateikė klaidingą, Fondo valdybos nustatyta tvarka nedelsdamas pateikia patikslintą informaciją Fondo valdybos teritoriniam skyriui.

12. Draudėjas pranešimus (SD formas) gali siųsti faksimiliniu ryšiu arba elektroniniu paštu, po to per 5 dienas pristatant originalius patvirtintus pranešimus Fondo valdybos teritoriniam skyriui.

______________